tartuNLP/wikipedia-smugri-20251201 huggingface dataset:
Nagasakin prefektuuri

Nagasakin prefektuuri () on yksi Japanin prefektuureista. Prefektuuri sijaitsee Kyūshūn saarella ja sen pääkaupunki on Nagasaki.
Maantiede.
Nagasaki sijaitsee Japanin lounaisosassa ja on Japanin läntisin prefektuuri. Rantaviivaa prefektuurilla on 4 175 km, eli enemmän kuin millään muulla prefektuurilla. Rannikkoprefektuurina siihen kuuluu myös joukko saaria — yhteensä noin 588 — esimerkiksi Iki (139 km²) ja Tsushima (709 km²). Saarista 505 on asumattomia, kuten Hashima. Nagasakin manneralueesta suoraan lännessä sijaitseviin Gotōsaariin kuuluu 140 saarta. Nagasakin ainoa naapuriprefektuuri on Saga idässä ja se on muilta suunnilta Itä-Kiinan meren ympäröimä. Alue on vuoristoista.
Ilmasto.
Vuoden keskilämpötila on 16,6 °C, ja prefektuuri on yksi Japanin sateisimmista.
Aluejako.
Nagasakin prefektuuri jakautuu 13 kaupunkiin ja kahdeksaan muuhun kuntaan, jotka ovat kaikki maaseutukaupunkeja. Kunnat kuuluvat neljään piirikuntaan, joilla ei ole hallinnollista merkitystä. 
Historia.
Nagasakin prefektuuri sisältää vanhat Hizenin, Tsushiman ja Ikin provinssit. 
Nagasakin prefektuuri on historiallisesti tärkeä linkki ulkomaihin. Japanin sulkeutumisen kaudella prefektuurin pääkaupunki Nagasaki oli maan ainoa kaupunki, josta yhteys ulkomaailmaan oli sallittu. Sen kautta kulkikin Japaniin huomattava määrä länsimaisia keksintöjä, kuten kamera, kahvi ja silmälasit.
Nagasakin pommitus.
Nagasaki on Hiroshiman ohella toinen Japanin kaupungeista, jonne Yhdysvallat pudotti ydinpommin toisen maailmansodan lopulla. Nagasakin pommitus tapahtui 9. elokuuta 1945. Yhdysvaltojen ensisijainen kohde oli Kokuran kaupunki, mutta pommituslennolla sattuneiden ongelmien vuoksi lentomatkaa jouduttiin lyhentämään ja pommi päätettiin pudottaa Nagasakiin. Kaupunkiin pudotettu, Fat Maniksi nimetty ydinpommi painoi 4 545 kg ja sen teho oli noin 22 kilotonnia. Pommi surmasi välittömästi 35 000–70 000 ihmistä ja vammautti 41 000. Nykyisen näkemyksen mukaan Nagasakissa kuoli 87 000 ihmistä.
Liikenne.
Nagasakin prefektuurin lentoliikenne kulkee Nagasakin lentoaseman kautta ja laivaliikennettä palvelee Nagasakin satama.
Muuta.
Nagasakissa asuu enemmän kristittyjä kuin millään muulla Japanin alueella. Vuonna 2002 68 617 asukasta, eli 4,52 % prefektuurin väestöstä oli katolilaisia.
Skotlannin kansallispuolue

Skotlannin kansallispuolue (, SNP, gaeliksi "Pàrtaidh Nàiseanta na h-Alba", skotiksi "Scots Naitional Pairtie") on keskusta-vasemmistolainen liberaalinationalistinen puolue, jonka pääteema on Skotlannin itsenäisyys. SNP muodostui vuonna 1934 NPS:n ("National Party of Scotland") ja "Scottish Partyn" yhdistyessä. Vuoden 2007 vaalien jälkeen SNP on ollut Skotlannin parlamentin suurin puolue. Puolueen johtajana ja Skotlannin pääministerinä on toiminut toukokuusta 2024 lähtien John Swinney.
Työväenpuolueen ja SNP:n välit ovat perinteisesti olleet huonot. Työväenpuolue alkoi 1950- ja 1960-luvuilla vastustaa Skotlannin itsehallintopyrkimyksiä ja skottinationalismia, koska katsoi niiden auttavan konservatiivipuoluetta. Harold Wilsonin työväenpuolue-hallituksissa (1964–1970 ja 1974–1976) Skotlannin asioiden ministerinä toiminut Willie Ross nosti suosioon SNP:stä käytettävän halventavan nimityksen "Tartan Tories" (). Nimitys sai uutta pontta vuonna 1979, kun SNP:n 11 kansanedustajaa auttoivat kaatamaan James Callaghanin hallituksen, mikä aloitti 18 vuotta kestäneen konservatiivipuolueen valtakauden.
Vaalit.
SNP sai ensimmäisen kansanedustajansa vuonna 1945, kun Robert McIntyre valittiin Motherwell and Wishaw'n vaalipiirin edustajaksi täytevaaleissa. McIntyre menetti paikkansa samana vuonna pidetyissä parlamenttivaaleissa. Seuraava SNP:n edustaja pääsi alahuoneeseen vuonna 1967, kun Winnie Ewing valittiin täytevaalissa Hamiltonin vaalipiiristä 46 prosentin äänisaaliilla.
Vuonna 1974 SNP sai helmikuun parlamenttivaaleissa kuusi edustajaansa alahuoneeseen. Saman vuoden lokakuun vaaleissa puolue sai 11 edustajaansa alahuoneeseen.
Vuoden 1979 vaaleissa SNP sai vain kaksi edustajaansa alahuoneeseen.
Vuoden 1987 vaaleissa SNP sai alahuoneeseen kolme edustajaa, joista yksi oli puolueen myöhempi puheenjohtaja Alex Salmond Banff and Buchanin vaalipiirissä. Seuraavana vuonna puolueeseen loikannut entinen työväenpuolueen kansanedustaja Jim Sellars valittiin Glasgow Govanin vaalipiirin edustajaksi täytevaalissa.
Vuoden 2010 vaaleissa puolue sai kuusi paikkaa Skotlannin 59 paikasta parlamentin alahuoneessa.
Vuoden 2011 Skotlannin parlamentin vaaleissa puolue sai 69 paikkaa 129:stä.
Vuoden 2014 EU-vaaleissa puolue sai kaksi Skotlannille varatusta kuudesta paikasta.
Vuoden 2015 vaaleissa puolue sai 56 Skotlannin 59 parlamenttipaikasta parlamentin alahuoneessa.
Vuoden 2016 Skotlannin parlamentin vaaleissa puolue sai 63 paikkaa 129:stä.
Vuoden 2017 vaalien jälkeen puolueella oli alahuoneessa 35 parlamenttipaikkaa 59:stä.
Vuoden 2019 vaalien jälkeen puolueella on alahuoneessa 48 parlamenttipaikkaa 59:stä.
Vuoden 2016 Skotlannin parlamentin vaaleissa puolue sai 64 paikkaa 129:stä.
STX Europe

STX Europe AS on laivanrakennusyhtiö, jolla on 13 telakkaa Suomessa, Ranskassa, Norjassa, Romaniassa, Brasiliassa ja Vietnamissa. STX Europe kuului aikaisemmin norjalaiseen Aker-konserniin nimellä Aker Yards. 
Vuoden 2007 alussa konserni vähensi omistuksensa Aker Yardsista ensin runsaaseen 40 prosenttiin ja myi maaliskuussa 2007 tämänkin osuuden kansainvälisille sijoittajille. Lokakuussa 2007 eteläkorealainen telakkayhtiö STX Shipbuilding osti 39,2 % osuuden Oslon pörssissä noteeratun Aker Yardsin osakkeista. Kauppahinta oli 560 miljoonaa euroa, joka oli 38 % noteerattua kurssia enemmän. Elokuussa 2008 STX ilmoitti saaneensa haltuunsa 88,37 % Aker Yardsin osakkeista ja muuttavansa yhtiön nimen. Uusi nimi ("STX Europe ASA") rekisteröitiin 16.9.2008, ja se julkistettiin lokakuussa 2008. Osakkeen noteeraaminen Oslon pörssissä lopetettiin helmikuussa 2009.
STX Finland Oy.
STX Finland Oy (ent. Masa-Yards, Aker Yards Oy, Aker Finnyards) on STX Europe AS:n suomalainen tytäryhtiö. Yhtiöllä on Suomessa enää yksi telakka, Hietalahden telakka Helsingissä. Hietalahden telakkaa operoi Arctech Helsinki Shipyard Oy, jonka omistavat puoliksi STX Finland Oy ja Venäjän valtion omistama OSK (United Shipbuilding Corporation). 
Aiemmin STX Finland omisti Hietalahden telakan lisäksi Rauman ja Turun telakat. Rauman telakka myytiin maaliskuussa 2014 Rauman kaupungille STX Finlandin lopetettua toimintansa telakalla. Suomen valtio ja saksalainen Meyer Werft ostivat Turun telakan STX-konsernilta elokuussa 2014. Kauppojen myötä Turun telakan nimeksi tuli Meyer Turku Oy.
Yhtiö oli maailman johtava loistoristeilijöiden valmistaja, ja muun muassa maailman suurimpiin kuuluvat sisarlaivat M/S "Freedom of the Seas", M/S "Liberty of the Seas" ja M/S "Independence of the Seas" sekä M/S "Oasis of the Seas" ja M/S "Allure of the Seas" ovat valmistuneet Turun telakalta huhtikuussa 2006, 2007 ja 2008 sekä lokakuussa 2009 ja 2010. 
Telakat Euroopassa.
Lähde
Vadzim Dzevjatouski

Vadzim Anatolevitš Dzevjatouski (, , s. 20. maaliskuuta 1977 Navapolatskissa) on valkovenäläinen moukarinheittäjä.
Vuonna 1996 Sydneyssä pidetyissä nuorten MM-kisoissa Dzevjatouski saavutti hopeaa tuloksella 70,88. 1999 Euroopan alle 23-vuotiaiden mestaruuskisoissa hän oli neljäs tuloksella 73,34, kauden parhaaksi tulokseksi jäi Bad Oyenhausenissa toukokuussa heitetty 76,77. Lopullisen läpimurtonsa maailman moukarihuipulle Dzevjatouski teki vuonna 2000. Elokuussa hän heitti Brestissä tuloksen 81,36, joka oli lähes viisi metriä parempi kuin edelliskauden ennätystulos, mutta pian tämän jälkeen hänet asetettiin doping-rikkomuksesta kahden vuoden kilpailukieltoon, joka päättyi 17. syyskuuta vuonna 2002.
Dzevjatouski teki paluun aikuisten arvokisoihin 2003 Pariisin MM-kisoihin, joissa hän oli seitsemäs tuloksella 78,13. Vuotta myöhemmin Ateenan olympialaisissa hän sijoittui neljänneksi tuloksella 78,82. 2005 Helsingin MM-kisoissa hän saavutti ensimmäisen aikuisten arvokisamitalinsa sijoituttuaan hopealle maanmiehensä Ivan Tsih’anin takana tuloksella 82,60. Aikaisemmin samalla kaudella hän oli heittänyt Minskissä tuloksen 84,90, joka on hänen voimassa oleva henkilökohtainen ennätyksensä. 2006 Göteborgin EM-kisoissa Dzevjatouski sijoittui tuloksella 80,76 pronssille Tsih’anin ja Olli-Pekka Karjalaisen takana. Dzevjatouski sijoittui Osakan MM-kilpailuissa neljänneksi tuloksella 81,57. 
Pekingin olympialaisissa 2008 Dzevjatouski sijoittui alun perin toiseksi Primož Kozmusin jälkeen tuloksella 81,61 ja jätti ensi kertaa maanmiehensä Tsih’anin taakseen. Sittemmin molempien valkovenäläisheittäjien doping-näytteestä ilmoitettiin löytyneen liikaa testosteronia. Joulukuussa 2008 KOK ilmoitti hylänneensä molempien tuloksen ja heidän menettäneen mitalinsa. Dzevjatouskille dopingkäry oli toinen ja hän sai elinikäisen kilpailukiellon. Myöhemmin vuonna 2010 urheilun kansainvälinen välitystuomioistuin CAS kuitenkin kumosi KOK:n päätöksen Pekingissä suoritetun dopingtestauksen puutteiden vuoksi, jonka seurauksena Dzevjatouskin testitulokset mitätöitiin, kilpailukielto peruttiin ja olympialainen hopeamitali palautettiin. Näin myös Dzevjatouskin elinikäinen kilpailukielto mitätöityi.
Hänen Helsingissä MM-kisoissa 2005 antamansa dopingnäyte analysoiltiin uudestaan vuonna 2013 ja hänen julistettiin jääneen kiinni dopingista, nyt siis jo kolmannen kerran, mutta hän vetosi urheilun kansainvälinen välitystuomioistuimeen CAS:iin, joka kuitenkin vuonna 2016 kumosi päätöksen, jonka seurauksena Dzevjatouskin testitulokset mitätöitiin.
Valko-Venäjän mestaruuden Dzevjatouski voitti vuosina 2000 (81,36) ja 2006 (81,95). Vuonna 2005 hän voitti kultaa Universiadeissa. Hän on 194 senttimetriä pitkä ja painaa 120 kilogrammaa.
Syyskuussa 2014 Dzevjatouski valittiin Valko-Venäjän yleisurheiluliiton puheenjohtajaksi.
Chemin de fer Arnaud

Chemin de fer Arnaud , myös Arnaud Railway, on kanadalainen rautatieyhtiö, jonka toimialue on Québecin provinssi. Yhtiö on perustettu 1965, ja sen omistaa Wabush Mining Company.
Yhtiö hoitaa tavaraliikennettä Sept-Îlesin kaupungin pohjoispuolitse kulkevalla radalla. Yhtiön ainoa rataosuus alkaa Point Noiren malmisatamasta ja yhtyy Quebec North Shore and Labrador Railwayhin Arnaud Junctionissa Sept-Îlesin pohjoispuolella. Wabushin kaivosten luona QNS&amp;L:n yhdysliikenteestä vastaa sisaryhtiö Wabush Lake Railway. Yhdysliikennesopimuksen turvin ONS&amp;L kuljettaa Wabush Mining Companyn junat Wabushin ja Arnaud Juctionin välillä.
Kruununpuisto (Imatra)

Kruununpuisto Imatralla on vuonna 1842 perustettu Suomen vanhin luonnonsuojelualue. Puisto sijaitsee Imatrankosken ympärillä.
Luonnonsuojelualue perustettiin Venäjän keisari Nikolai I:n käskystä. Alue sai osakseen venäläisten suosiota jo vuonna 1772, jolloin keisarinna Katariina Suuri vieraili Imatralla.
Kruununpuisto jakautuu neljään osaan: Koski-, Pato-, Muinaisuoman- ja Valtionhotellin puistoon. Alueella on kosken lisäksi muitakin nähtävyyksiä, kuten useita erilaisia muistomerkkejä.
Puistoon rakennettiin vuonna 2014 noin kilometrin pituinen kaupunkipuro, joka jäljittelee luonnollisia olosuhteita. Vuonna 2018 siinä on runsaasti mm. taimenia.
Alueella toimii Imatran kesäteatteri, joka 2010-luvulla käytti nimeä Kruununpuiston kesäteatteri.
Dan Castellaneta

Daniel Louis ”Dan” Castellaneta (s. 29. lokakuuta 1957 Chicago, Illinois) on yhdysvaltalainen näyttelijä, Emmy-palkittu ääninäyttelijä ja koomikko, joka on ääninäytellyt muun muassa "Simpsonien" Homer Simpsonin hahmoa. Castellaneta on vieraillut "Simpsoneissa" kahdesti itseään esittäen ja käsikirjoittanut yhdessä vaimonsa Deb Lacustan kanssa muutaman jakson, joista 17. tuotantokauden jaksosta ”Intia-ilmiö” he saivat Writers Guild of America -palkintoehdokkuuden.
Elämäkerta.
Castellaneta syntyi Louis ja Elsie (o.s. Lagorio) Castellanetan amerikanitalialaiseen perheeseen Chicagossa, Illinoisissa. Louis Castellaneta oli painotyöläinen, joka harrasti näyttelemistä vapaa-ajallaan. Dan Castellaneta kävi Oak Park High Schoolia ja River Forest High Schoolia ennen opintoja Northern Illinois Universityssä. High schoolissa Castellaneta pelasi baseballia. Valmistumisensa jälkeen hän liittyi paikalliseen komediaseurueeseen The Second Cityyn ja esiintyi samalla teattereissa sekä radiossa.
Koomikonuransa lisäksi Castellaneta teki ensi esiintymisensä televisiossa vuonna 1986 elokuvassa "Ei mitään yhteistä", ja vuotta myöhemmin hän teki ensimmäisen ääniroolinsa "The Tracey Ullman Show’ssa" ja aloitti pian uransa merkittävämmän roolinsa "Simpsoneissa" Homer Simpsonina. Hänet on palkittu äänirooleistaan kolme kertaa Emmyllä. Castellaneta on lainannut ääntään lampun hengelle Disneyn "Jafarin paluu" -nimisessä animaatioelokuvassa sekä elokuvaan perustuvassa animaatiosarjassa "Aladdin".
Näyttelijänä hän on esiintynyt muun muassa sarjoissa "Pulmuset", "Frendit", "Alf", "Hulluna sinuun", "Kaikki rakastavat Raymondia", "70’s Show" ja "Entourage".
Simpsonit-sarjan rooleja.
Castellaneta ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:
Lisäksi Castellaneta on näytellyt sarjassa lukuisia yksittäisissä jaksoissa esiintyneitä hahmoja. Toisinaan hän on tuurannut vierailevia tähtiä, esimerkiksi näytellen Hassu-klovnin isää rabbi Krustofskya muutamassa jaksossa, kun Jackie Mason ei ollut käytettävissä.
Tomi

Tomi on suomalainen miehen etunimi.
Tomin nimipäivä on 21. joulukuuta, mikä on myös Tommin, Tuomaksen ja Tuomon nimipäivä. Suomessa on kesäkuuhun 2025 mennessä syntynyt noin 17 000 Tomia.
Ulkomailla Tomi voi olla myös naisen nimi, muun muassa japanilainen näyttelijätär Tomi Taira sekä amerikkalainen poliitikko Tomi Lahren ovat naisia.
Tunnettuja Tomeja.
Listan henkilöt ovat suomalaisia, ellei toisin mainita.
Meadow Portage

Meadow Portage on kylä Manitoban provinssissa Kanadassa. Kylä sijaitsee Manitoba- ja Winnipegosisjärviä erottavalla kapealla maakannaksella. Se alkoi kehittyä maatalouden, eritoten karjankasvatuksen myötä, ja vuodesta 1970 sillä on ollut oma valtuusto ja pormestari. Kylän asukasluku on noin 80 henkeä. Aiemmin Meadow Portagen väkilukuun laskettiin lisäksi Spence Laken kylän asukasluku. Kylässä on 34 taloutta sekä noin 70 kesäasuntoa. 
Kylä sijaitsee paikassa, jossa veneet on ennen vedetty järviä erottavan maakannaksen ylitse.
Greatest Kiss

Greatest Kiss on yhdysvaltalaisen rockmusiikkia esittävän Kiss-yhtyeen kokoelma-albumi vuodelta 1997. Albumin ovat tuottaneet Eddie Kramer ja Kiss. Yhdysvalloissa albumi julkaistiin 8. huhtikuuta 1997, Euroopassa 11. marraskuuta 1996, Australiassa 29. marraskuuta 1996 ja Japanissa 9. joulukuuta 1996. Billboardin listalla albumi sijoittui parhaimmillaan listasijalle 77 vuonna 1997. 
Albumista on painettu neljä eri versiota, jotka eroavat toisistaan joissain määrin. Albumin Yhdysvalloissa julkaistu painos sisältää kappaleita ainoastaan yhtyeen vuosina 1974-1980 julkaistuilta studioalbumeilta, jonka lisäksi painos sisältää vuonna 1996 nauhoitetun liveversion kappaleesta "Shout It Out Loud". Albumin muilla painoksilla on mukana yhtyeen vuoden 1992 "Revenge"-albumin kappale "God Gave Rock 'N' Roll to You II" sekä kolme muuta kappaletta enemmän kuin Yhdysvaltain painoksessa. 
Kappalelistat.
Eurooppalainen, meksikolainen ja australialainen versio:
Japanilainen versio:
Meksikolainen versio*:
Yhdysvaltalainen versio:
Anthony de Mello

Anthony de Mello, S.J. (4. syyskuuta 1931 – 2. kesäkuuta 1987) oli intialainen jesuiittapappi ja psykoterapeutti, joka tuli tunnetuksi hengellisyyttä käsittelevistä kirjoistaan. Hän ohjasi uransa aikana useita retriittejä ja hengellisiä kursseja, ja hänet tunnettiin taitavana puhujana. Hänen opetuksensa ammensivat eri uskontojen hengellisistä harjoituksista sekä meditaatioperinteistä.
De Mello syntyi Mumbaissa Intiassa vuonna 1931, jonne hänen perheensä oli muuttanut Goalta. Hän kävi jesuittojen koulua ja haaveili itsekin liittyvänsä sääntökuntaan. De Mello matkusti opiskelemaan teologiaa Espanjaan ja psykologiaa ja terapiaa Yhdysvaltoihin. Vuonna 1965 hänestä tuli jesuiittaveljestön täysivaltainen jäsen.
Vuonna 1972 hän perusti Intiaan rukouskeskuksen Sadhana-instituutti. Hän matkusteli useissa maissa, enimmäkseen Espanjassa ja Yhdysvalloissa opettamassa. Hän kuoli äkillisesti sydänkohtaukseen Yhdysvalloissa vuonna 1987.
De Mellon teoksista otetaan edelleen uusia painoksia, ja hänen opetuksistaan on koottu lisää teoksia hänen kuolemansa jälkeen. Vuonna 1988 joitain hänen mielipiteistään tuomittiin uskonopin kongregaatiossa. Kardinaali Ratzinger, joka myöhemmin sai nimen Paavi Benedictus XVI, kirjoitti: "”Mutta jo eräissä kohdissa hänen varhaisissa kirjoituksissaan, sekä myöhemmissä töissä vielä vahvemmin, on huomattavissa kasvavaa etäisyyttä kristillisen uskon olennaiseen sisältöön... Tällä tiedoksiannolla, tarkoituksenaan suojella kristillisen totuuden hyveitä, tämä kongregaatio julistaa, että yllä mainittu asenne on yhteensopimaton katolisen uskon kanssa ja voi aiheuttaa vakavaa harmia.”"
Kugluktuk

Kugluktuk (inuvialuktuniksi (inuinnaqtunin murteella) "Qurluktuk", ’liikkuvien vesien paikka’, , 1. tammikuuta 1996 saakka Coppermine) on kylä Nunavutin territorion pohjoisosassa Kanadassa. Kylä sijaitsee Coronationinlahden rannalla Victoriansaaren lounaispuolella. Se on Nunavutin territorion läntisin kylä ja sijaitsee lähellä Luoteisterritorioiden rajaa. Vuoden 2006 väestönlaskennan mukaan kylässä asui 1 302 asukasta, joten se oli territorion yhdeksänneksi suurin asutuskeskus. 
Kylässä on nykyisin kaikki taloudet kattava langaton internet-yhteys. Alueelle ei johda lainkaan tietä, ja ainoa liikenneyhteys muualle territorioon on lentokone. Kylän lähellä sijaitsee Kugluktukin lentoasema.
Alueen perinteinen kieli on inuinnaqtun, jota kirjoitetaan latinalaisin aakkosin erotuksena inuktitutin kielen aakkosista. Inuktitutin kielen aakkosia käytetään lähinnä vain Nunavutin territorion hallintoyhteyksissä.
Kugluktuk sijaitsee Pohjoisen jäämeren rannalla, ja maisemaa hallitsevat kivikkoiset ja paljaat Kanadan kilven kalliot. Alueella vallitsee lähes kuiva arktinen ilmasto, johon liittyvät erittäin kylmät talvet. Kesän keskilämpötila jää niin alhaiseksi, ettei puita kasva. Lumisadetta esiintyy myös keskikesällä.
Kruununpuisto (kirja)

Kruununpuisto on Laila Hirvisaaren kirjoittaman "Imatra"-romaanisarjan ensimmäinen osa. Se julkaistiin vuonna 2005 Otavan kustantamana. 
Kirjan tapahtumat sijoittuva 1900-luvun alkuun. Imatran Valtionhotelli on valmistunut hiljattain ja Imatralla vierailee runsaasti venäläisiä aatelisia sekä muita turisteja. Aivan toisenlaisessa maailmassa elävät Tornatorin tehdastyöläiset. Kaikki kuitenkin samalla tavalla ihastelevat Imatrankoskea ja sen voimaa, ja Vuoksella kalastavat niin ulkomailta tulleet herrat kuin paikalliset asukkaatkin.
Kirjan aloittamat tapahtumat saivat jatkoa syyskuussa 2006 ilmestyneessä Imatra-sarjan toisessa osassa "Myrskyn edellä".
"Kruununpuisto"- ja "Myrskyn edellä" -romaaneihin perustuvan Kruununpuisto-nimisen näytelmän kantaesitys oli Teatteri Imatran kesäteatterissa 27. kesäkuuta 2007. Näytelmän dramatisoi Helena Anttonen, ja sen ohjasi Petteri Sallinen. Rooleissa olivat muun muassa Anu Hälvä (Julia Sorokina), Marjukka Halttunen (Lyyli Rampala, Kitty Brissac), Pekka Autiovuori (Boris Benois) ja Tarja Markus (Olga Kusevitski, sisäkkö Natalia). 
Kirjan tapahtumapaikkoja ja henkilöitä.
Tornatorin tehtaan johtaja Eugen Wolff on karkotettu maasta, koska hän oli johtamassa suomalaisten lähetystöä, joka vastusti venäläistämistoimia. Hänen poissa ollessaan tehtaasta vastaa apulaisjohtaja Olsson. Tornatorin tehdastyöläiset asuvat perheineen Ritikanrannassa. Tilaa ei ole runsaasti, mutta asuinkasarmi on uusi ja viihtyisä. Tornatorin puutarhurina toimii Nikolai Kuzmin. Hän on venäläissyntyinen, eikä hänen anoppinsa, Ruokolahdella asuva Lyyli Rampala, ole koskaan hyväksynyt että tytär nai ryssän. Nikolailla ja Elviira Kuzminalla on 15-vuotias tytär Anna Kristiina. Nikolain äiti, leskirouva Jekaterina Kuzmina, asuu Vuoksen rannalla suuressa keltaisessa talossa. Hänen naapurinaan on Abraham Hölttä, Varpasaaren kalastusmajan soutaja ja vartija. 
Inkerinmaalla Tammikartanossa eletään aivan toisenlaista elämää. Kreivi Konstantin Benois ja hänen vaimonsa kreivitär Darja Benois suunnittelevat matkaa Imatralle. Matkan todelliset syyt pidetään useimmilta salassa. Kreivittären seuraneidiksi on palkattu helsinkiläinen Julia Sorokina, jonka täti Sofia on ollut Tammikartanossa töissä jo parina kesänä. Lähellä Tammikartanoa sijaitsee Osminon kartano, jossa asuvat Konstantin Benoisin yli 90-vuotiaat sedät Boris ja Leonid Benois sekä Leonidin vaimo Jevgenia. Kreivittären matka Imatralle kulkee Pietarin kautta. Siellä nuori Julia kohtaa suuriruhtinaita sekä itsensä Venäjän keisari Nikolai II:n. Keskustelun aiheeksi nousee useissa tilanteissa Suomen asema, varsinkin kun Helsingistä kantautuvat uutiset kenraalikuvernööri Nikolai Bobrikovin murhasta. Isänmaallinen Julia uskaltautuu puolustamaan Suomea välillä hyvinkin kiivain sanoin.
Carl Verheijen

Carl Eduard Verheijen (s. 26. toukokuuta 1975 Haag, Alankomaat) on alankomaalainen pikaluistelija ja moninkertainen arvokisamitalisti. Hän on keskittynyt 5 000 ja 10 000 metrin matkoille, mutta menestyy myös yleiskilpailussa.
Vuonna 1997 Verheijen voitti universiadeissa Jeonjussa kultaa 5 000 ja 10 000 metrin matkoilta. Vuosituhannen alkuvuosista lähtien hän on kuulunut maailman huippuluistelijoiden joukkoon. Ensimmäiset kansainvälisten arvokisojen mitalinsa hän saavutti vuonna 2001 matkakohtaisissa MM-kisoissa Salt Lake Cityssä, missä hän voitti kultaa 10 000 metrillä ja saavutti vielä 5 000 metrillä hopeaa. 5 000 ja 10 000 metrin yhteisessä maailmancupissa hän sijoittui toiseksi. 2002 hän oli EM-kisoissa hopealla, Salt Lake Cityn olympialaisissa 5 000 metrillä kuudes ja samana vuonna yleisluistelijoiden MM-kisoissa neljäs. Pitkien matkojen maailmancupissa hän sijoittui kolmanneksi.
2003 Verheijen saavutti Berliinissä yksittäismatkojen MM-kisoista 10 000 metriltä hopeaa ja 5 000 metriltä pronssia. Samalla kaudella hän voitti maailmancupin kokonaiskilpailun 5 000 / 10 000 metrin matkalla. 2004 hän oli EM-kisoissa Heerenveenissä hopealla, yleiskilpailun MM-kisoissa Hamarissa pronssilla ja matkakohtaisissa MM-kisoissa Soulissa voitti kultaa 10 000 metrillä sekä hopeaa 5 000 metrillä. 5 000 m / 10 000 m -maailmancupissa hän oli toinen ja 1 500 metrin maailmancupissa neljäs. Vuonna 2005 hän saavutti EM-pronssia Heerenveenistä, oli yleisluistelijoiden MM-kisoissa Moskovassa neljäs ja saavutti yksittäismatkojen MM-kisoissa Inzellissä joukkuetakaa-ajokullan lisäksi 5 000 metrillä pronssia ja kymppitonnilla hopeaa. Pitkien matkojen maailmancupissa hän oli neljäs.
Vuonna 2006 Verheijen oli EM-kisoissa yhdeksäs. Torinon olympialaisista hän saavutti pronssia 10 000 metriltä ja joukkuetakaa-ajosta ja oli 5 000 metrillä neljäs. 5 000 ja 10 000 metrin maailmancupissa hän oli kolmas. 2007 hän sijoittui pronssille yleisluistelun EM- ja MM-kisoissa. Matkakohtaisissa MM-kilpailuissa Salt Lake Cityssä hän saavutti kultaa joukkuetakaa-ajossa, hopeaa 10 000 metrillä ja pronssia 5 000 metrillä. 5 000 ja 10 000 metrin maailmancupissa hän sijoittui toiseksi. Vuonna 2008 Verheijen oli yleisluistelun MM-kilpailuissa yhdeksäs ja matkakohtaisissa kisoissa 5 000 metrillä neljäs. 2009 hän sijoittui EM-kilpailuissa viidenneksi. Matkakohtaisissa MM-kilpailuissa hän sai kultaa joukkuetakaa-ajossa ja sijoittui 10 000 metrillä neljänneksi. 5 000 ja 10 000 metrin maailmancupissa hän oli neljäs.
Maailmancupin osakilpailuvoittoja Verheijen on saavuttanut urallaan seitsemän kappaletta. Alankomaiden mestaruuskilpailuista hänellä on kaikkiaan 22 mitalia, joista kultaisia neljä. 21. maaliskuuta 1998 Calgaryssä hän teki silloisen pienen yleiskilpailun maailmanennätyksen 153,767, ja 4. joulukuuta 2005 Heerenveenissä 10 000 metrin maailmanennätyksen 12.57,92, joka sekin on sittemmin rikottu. 
Verheijen on 181 senttimetriä pitkä ja painaa 78 kilogrammaa. Seuratasolla hän edustaa S.V. Eemlanddia. Verheijenin isä Eddy Verheijen oli aikoinaan kansallisen tason pikaluistelija.
Cramo

Cramo Oyj (vuoteen 2006 Rakentajain Konevuokraamo Oyj) on vuonna 1953 perustettu suomalainen, rakennuskoneiden ja -laitteiden vuokraamiseen keskittynyt yritys.
Marraskuussa 2019 hollantilainen Boels ilmoitti ostavansa Cramon.
Historia.
Yrityksen perustivat 1953 rakennusmestarien yhdistykset ja niitä lähellä oleva vakuutusyhtiö Louhi. Yrityksen alkuvaiheessa oli myrskyä, sillä petosten vuoksi sen johtajia jouduttiin erottamaan. Kun Louhi päätyi Pohjolan omistukseen, myös Rakentajain Konevuokraamo joutui sen hoiviin. 1990-luvulla alaa hallitseva RK ja sen kilpailija A-Rakennusmies (nyk. Ramirent) tekivät useita yrityksiä hintasopimuksiin, jotka eivät kuitenkaan pitäneet.
Yritys on perinteisesti toiminut erityisesti Suomessa. Vuodesta 2000 lähtien liiketoiminta on kasvanut yritysostojen myötä myös ulkomaille, aluksi Venäjän, Viron ja Puolan suuntaan. Vuoden 2006 alussa ruotsalainen Cramo liitettiin Rakentajain Konevuokraamon tytäryhtiöksi. Tämä nosti yrityksen liikevaihdon viisinkertaiseksi yli 400 miljoonaan euroon. Samalla henkilöstömäärä konsernissa kasvoi vajaasta 600:sta yli 1600 henkilöön. Samalla yhtiön toiminta laajeni Ruotsin, Norjan, Tanskan, Alankomaiden, Latvian ja Liettuan vuokrausmarkkinoille.
Rakentajain Konevuokraamo muutti nimekseen Cramo Oyj 24. marraskuuta 2006, kun ylimääräinen yhtiökokous 20. marraskuuta oli hyväksynyt yhtiön hallituksen esityksen.
Vuonna 2012 Parmaco osti Cramon siirtokelpoisten tilojen valmistusliiketoiminnan ja asiakasohjautuvien siirtokelpoisten tilojen vuokrausliiketoiminnan.
Cramon hallitus hyväksyi helmikuussa 2019 suunnitelman konsernin siirtokelpoiset tilat -liiketoiminnan erittäymisestä uuteen Adapteo-yhtiöön, joka listattaisiin Tukholman pörssiin. Jakautumisessa Cramolle jäisi puolestaan konsernin kone- ja laitevuokrausliiketoiminta. Jakautuminen pantiin täytäntöön 30. kesäkuuta 2019.
Liiketoiminta.
Cramon vuokrauskalusto kattaa yli 150 000 rakentamisen käyttöön tarkoitettua konetta ja laitetta. Lisäksi Cramo tarjoaa enenevässä määrin niin sanottuja työmaapalveluja. Tällä tarkoitetaan, että yritys toimittaa rakennustyömaan urakoitsijalle laitteiden sijaan niitä laajempia rajattuja osaurakoita. Esimerkkejä ovat vaikka työmaan sähköistys ja suojaus säätä vastaan tai rakentamisen kuivaustyöt tai betonilattioiden hionnat.
Cramo on alansa markkinajohtaja Suomessa, Ruotsissa ja Virossa. Viime vuosien yrityskauppojen myötä Cramo on kasvanut alansa viiden merkittävimmän toimijan joukkoon Euroopassa.
Coronationinlahti

Coronationinlahti () on laajamerkityksinen käsite Victoriansaaren ja Nunavutin territorion mannerosan väliselle, oikeastaan salmen muodostamalle vesialueelle Kanadassa. Lahden nimesi Sir John Franklin vuonna 1821 kuningas Yrjö IV:n kruunajaisten kunniaksi. Lahti (salmi) muodostaa osan Luoteisväylän eteläisempää reittiä. 
Koillisessa Coronationinlahti on yhteydessä Kuningatar Maudin lahteen Deasensalmen kautta, ja luoteessa Beaufortinmereen (Pohjoiseen jäämereen) Dolphin ja Unionsalmen kautta. 
Lahteen laskevat vetensä Rae-, Richardson-, Coppermine- ja Treejoet. Copperminejoen suulla on pieni Kugluktukin kylä. Lahdella on yksi huomattava sivulahti, Bathurst Inlet.
Alueen ympäristöä ja alkuperäiskulttuuria tutkivat vuonna 1916 Rudolph Anderson ja Diamond Jenness osana Kanadan arktista tutkimusmatkaa (Canadian Arctic Expedition). 
Suuri osa Kanadan pohjoisista merialueista on kartoittamatta modernien vaatimusten mukaisesti. Tätä on pidetty osasyynä kesällä 2010 tapahtuneeseen risteilyalus Clipper Adventuren karilleajoon Coronationlahdella, noin 100 kilometriä Kugluktukista itään.
Coronationinlahdella sijaitsee myös Yorkin herttuan saariryhmä.
Toronton elokuvajuhlat

Toronton elokuvajuhlat ("Toronto International Film Festival", "TIFF") on Torontossa, Kanadassa vuosittain järjestettävä kansainvälinen elokuva-alan tapahtuma. Kävijämäärältään se on alansa suurin maailmassa. Toronton elokuvajuhlat aloittivat vuonna 1976 esittelemällä maailman eri elokuvajuhlien parhaita elokuvia.
Tapahtuma alkaa Labor Dayn (syyskuun ensimmäinen maanantai) jälkeisenä torstaiyönä ja kestää kymmenen päivää. Noin 300–400 elokuvaa näytetään noin 23 valkokankaalla Toronton keskustan teattereissa. Vaikka juhlat ovat viime vuosina kiinnittäneet enemmän huomiota valtavirran Hollywood-elokuviin kuin aikaisemmin, on se säilyttänyt indie-juurensa.
Tapahtumaa pidetään usein Oscar-kilpailun laukaisijana.
Dressmann

Dressmann on alun perin norjalainen miesten vaatteisiin keskittynyt myymäläketju, jolla on myymälöitä Norjan lisäksi Islannissa, Ruotsissa, Suomessa, Saksassa, Tanskassa ja Itävallassa. Myymälöiden lisäksi ketjulla on internetissä toimiva verkkokauppa. Dressmann-ketjun omistaa Varner-Gruppen. Suomessa on myös "Dressmann XL" -myymälöitä, joiden kokovalikoima on 2XL–9XL.
Perustaminen.
Dressmann-ketjun historia ulottuu vuoteen 1962, jolloin 25-vuotias norjalainen Frank Varner päätti perustaa ainoastaan miesten vaatteita myyvän liikkeen. Perustamiseen tarvittavat rahat hän sai lainaksi äidiltään ja anopiltaan. 40 000 kruunulla hän avasi ensimmäisen myymälän Thorvald Meyersgatanille Osloon. Vuonna 1965 avattiin toinen myymälä Oslossa, ja kolmas avautui Trondheimiin. "Dressmann" tuli ketjun nimeksi vuonna 1967, kun Oslon Skippergatanin myymälä avautui. Ketju käytti iskulausetta ”laatua kohtuuhintaan”.
Vuonna 1991 Frank Varner antoi 70 myymälästä koostuvan ketjun ohjakset pojalleen Petter Varnerille, jonka käsissä ketjun myymälöiden lukumäärä ylitti kolmensadan ja liikevaihto kahden miljardin rajan. Dressmann on saavuttanut miesten vaatteiden markkinajohtajuuden Pohjois-Euroopan markkinoilla.
Laajeneminen.
Dressmann laajeni voimakkaasti muualle Eurooppaan 1990-luvun loppupuolella. Vuonna 1995 avattiin myymälä Latvian pääkaupungissa Riiassa ja koko maan myymälöiden määrä nousi kolmeen. Vuonna 1996 Dressmann avasi ensimmäisen neljästä Islannin-myymälästään Reykjavíkissa. Vuonna 1997 Dressmann osti ruotsalaisen Hägenfelt-vaateliikeketjun ja alkoi toimia Ruotsissa. Dressmann avasi ensimmäiset myymälänsä Saksassa, Hampurissa vuonna 2001. Tanskassa ketju aloitti vuonna 2003. Suomeen Dressmann rantautui vuonna 2000, kun ketjun kaksi ensimmäistä myymälää avattiin Lahteen ja Tampereelle.
2000-luvun puolivälissä Dressmann oli yksi Varner-yhtymän yhdeksästä ketjusta. Muita olivat muun muassa farkkuketju Carlings, nuorten naisten Bik Bok, aikuisten naisten Vivikas ja koko perheen Cubus.
Samuel de Champlain

Samuel de Champlain (noin 1580 – 25. joulukuuta 1635) oli ranskalainen maantieteilijä, tutkimusmatkailija ja Quebecin kaupungin perustaja. Hän oli myös merkittävästi mukana Pohjois-Amerikan avaamisessa ranskalaiselle kaupalle, erityisesti turkiskaupalle. Hän teki suurimman osan tutkimusmatkoistaan Quebeciin, jonka kanadanranskalaisessa väestössä hänen vaikutuksensa yhä näkyy. Hänen toimintamallinsa oli tutkia Pohjois-Amerikkaa useita kuukausia tai vuosia ja palata sitten Ranskaan hakemaan rahoitusta tuleville tutkimusmatkoille.
De Champlain tuli Kanadaan tutkimusmatkalle ensimmäisen kerran vuonna 1603. Vuonna 1608 hän perusti Québecin siirtokunnan, josta tuli silloisen Uuden Ranskan pääkaupunki. Vuonna 1609 hän löysi järven, joka on myöhemmin nimetty hänen mukaansa, ja teki muita tutkimusmatkoja nykyisen New Yorkin osavaltion alueella ottaessaan osaa taisteluun mohawkeja vastaan intiaaniliittolaistensa montagnaisien, huronien ja algonkinien kanssa. Vuonna 1610 Champlain soti jälleen mohawkeja vastaa liittolaistensa kanssa mutta oli tällä kertaa vähällä hävitä taistelun. Vuonna 1611 hän perusti Place Royal -nimisen kauppapaikan, josta kehittyi myöhemmin Montrealin suurkaupunki. Vuonna 1615 hän löysi Huronjärven ja otti osaa onondagoja vastaan suunnattuun sotaretkeen, joka kuitenkin epäonnistui susquehannockliittolaisten myöhästyttyä taistelusta. 
Toimiessaan Uuden Ranskan kenraalikuvernöörinä (käskynhaltijana) vuodesta 1612 de Champlain hankki paljon alueita brittiläisen siirtokunnan Uuden-Englannin pohjoisosista. De Champlain kuoli 1635.
Radar Scope

Radar Scope on Nintendon kehittämä ja vuonna 1980 julkaisema shoot 'em up -peli, jonka voi nähdä "Space Invadersin" ja "Galaxianin" risteymänä. 
Huolimatta yleisestä uskosta, peli ei ole Nintendon ensimmäinen kolikkopeli. Aikaisempiin peleihin lukeutuvat "Computer Othello" (vain Japani), "Sheriff" (Yhdysvalloissa Exidyn julkaisemana "Bandido"), ja "Space Firebird" (Yhdysvalloissa Segan/Gremlinin julkaisemana). 
Pelaaminen.
Vihollisen, Gamma Raiderin, alukset leijailevat uhkaavasti ruudun yläreunassa, ja pelaaja voi osua ammuksillaan vain alimmaiseen riviin, kun se saavuttaa "verkkoasteikon". Vihollisalukset kaartelevat alueen läpi ampuen vihreitä ammuksia, ja sitten palaavat takaisin ryhmään, kuten "Galaxianissa". Kun enemmän vihollisia on tuhottu, viholliset hyökkäävät isommalla joukolla, ja joskus vahingoittuessaan alukset saattavat heittäytyä itsemurhaisesti pelaajaa kohti. 
Siirtyminen "Donkey Kongiin".
Peli oli Japanissa suosittu hetken aikaa, joten silloinen Amerikan Nintendon toimitusjohtaja Minoru Arakawa teki pelistä suuren tilauksen. Kun pelit saapuivat New Yorkiin, oli kulunut kuukausia pelin ympärillä olleesta kuhinasta. Yhdysvaltalaiset pelihallit eivät olleet vakuuttuneita, joten Amerikan Nintendolle jäi varastoon tuhansia myymättömiä yksiköitä. Arakawa kohtasi kaupallisen tappion, joten hän pyysi appeansa (Nintendon toimitusjohtaja Hiroshi Yamauchi) toimittamaan hänelle uuden pelin, jonka hän voisi asentaa "Radar Scopen" tilalle yksiköihin. 
Koska Yamauchi ei halunnut ottaa väkeään pois muista tehtävistä, hän nimesi kokemattoman suunnittelijan Shigeru Miyamoton muokkaamaan peliä niin, että se vetoaisi asiakkaisiin. Miyamoto suunnitteli aivan uuden pelin "Donkey Kong"in, joka käytti "Radar Scopen" laitteistoa. Noin 3000:sta alkuperäisestä kolikkopeliyksiköstä 2000:een muokattiin uusi peli. Muutetut yksiköt kuljetettiin Pohjois-Amerikkaan, jossa "Donkey Kongista" tuli suurmenestys.
Useat pelaajat pitivät pelin äänimaailman korkeita sirkutuksia vastenmielisinä.
Julie Kavner

Julie Deborah Kavner (s. 7. syyskuuta 1950 Los Angeles, Kalifornia) on Emmy-palkittu yhdysvaltalainen näyttelijä ja ääninäyttelijä. Parhaiten hänet tunnetaan Marge Simpsonin ääniroolista piirrossarjassa "Simpsonit". Yhdysvalloissa hän on tunnettu myös Brenda Morgensternin roolista "Rhoda"-sarjassa.
Elämä.
Juutalainen Kavner syntyi Los Angelesissa. Hän asui koko lapsuutensa ja nuoruutensa ajan Etelä-Kaliforniassa. Kavner kävi Beverly Hillsin High Schoolia, ja opiskeli näyttämötaidetta ja valmistui San Diegon yliopistosta vuonna 1971.
"Rhodan" päätyttyä Kavner siirtyi elokuviin. Vuonna 1992 hän näytteli pääroolin Nora Ephronin ohjaamassa komediadraamassa "This Is My Life". Lisäksi hänellä on ollut sivurooleja elokuvissa "Faijallako vitsit vähissä", "Hannah ja sisaret", "Kolmannen korvapuusti", "New York Stories", "Heräämisiä", "Ihan mitä vaan", "Hyvästi Pariisi", "Harry pala palalta" ja "Klik!". "Simpsoneissa" Kavner on ääninäytellyt alusta alkaen Marge Simpsonia ja tämän kaikkia naispuolisia sukulaisia, kuten Pattya ja Selmaa sekä Jacqueline Bouvieria. Kavner on neuvotellut sopimukseensa kohdan, jonka mukaan hänen ei tarvitse koskaan esittää hahmojensa ääniä kameran edessä, koska hänen mukaansa se tuhoaisi illuusion.
M/S Viking XPRS

M/S Viking XPRS on Viking Line -varustamolle huhtikuussa 2008 valmistunut matkustaja-autolautta. Laiva rakennettiin Aker Yardsin Helsingin telakalla. Alus luovutettiin Viking Linelle 21. huhtikuuta 2008.
Alus on suunniteltu Helsingin ja Tallinnan väliseen reittiliikenteeseen ja sillä on kaksi päivittäistä edestakaista vuoroa. Matka-aika on kaksi tuntia ja 30 minuuttia. Laivan kummi on iskelmälaulaja Paula Koivuniemi.
Hytit.
"Viking Gracen" myötä Viking Line muutti hyttiluokkien nimet perinteisistä kirjain-numerolyhenteistä uusiin kuvailevampiin nimiin. Nimet on muutettu hiljalleen myös muilla Viking Linen aluksilla. Kaikissa hyteissä on WC ja suihku.
Käyttöhistoria.
Viking XPRS myöhästyi alkuperäisestä valmistumisaikataulustaan yli kahdella kuukaudella. Aker Yards syytti myöhästymisestä moottorintoimittaja Wärtsilää. 4. maaliskuuta 2008 saadun tiedon mukaan liikenteen oli tarkoitus alkaa Helsingistä 28. huhtikuuta kello 11.30.
Alukseen tehtiin muutoksia pian valmistumisen jälkeen, sillä sen sisätilojen ratkaisut eivät olleet toimivia ja laivasta puuttui yökerho kokonaan.
"Condé Nast Traveler" -lehti valitsi laivan maailman parhaaksi risteilyalukseksi keskisuurten risteilyalusten sarjassa. Tulosta kritisoi "Cruise Business Review", joka huomautti, että kyseessä on matkustaja-autolautta eikä varsinainen risteilyalus.
Alusta uudistettiin vuonna 2015, jolloin avattiin muun muassa uusi à la carte -ravintola Wine &amp; Dine sekä pienempi Fashion Shop -myymälä kokousosaston yhteyteen. Lisäksi uusittiin kokousosaston aula, leikkihuone ja ravintola Red Rose. Ulkokansille tuli lisää istumapaikkoja.
Tammikuussa 2017 "Viking XPRS" siirtyi Landskronassa telakalle, jossa yleiset tilat ja hyttiosastot uudistettiin. Alus sai myös uudet potkurit. Telakkakäynnin ajan Helsinki–Tallinna-reitillä liikennöi M/S "Rosella".
8.–24. tammikuuta 2020 "Rosella" tuurasi jälleen Helsinki–Tallinna-reitillä "Viking XPRS":iä tämän telakkakäynnin aikana.
Laivan siirtäminen Viron lipun alle.
Viking Line ilmoitti lokakuussa 2012, että se tekee "Viking XPRS":llä mittavia kululeikkauksia siirtämällä laivan Ruotsista Viron lipun alle. Hyöty tulisi siitä, että Virossa palkat ja sosiaalikustannukset olisivat jopa 40 prosenttia alhaisemmat. Muutosaie kosketti yli kahtasataa työntekijää.
Laivan siirtäminen Suomen lipun alle.
7. joulukuuta 2022 Viking Line Ilmoitti siirtävänsä "Viking XPRS":n Suomen lipun alle. Syyksi Viking Line kertoi rekrytoinnin helpottamisen.
Ongelmat.
Aluksella tapahtui 25. helmikuuta 2023 vesivahinko seitsemännellä kannella, jolloin vettä pääsi tulvimaan myös alemmille kansille aluksen takaosassa. Vesivahingosta kärsineet alueet, kuten ravintola, tyhjennettiin matkustajista.
Yeardley Smith

Martha Maria Yeardley Smith (; s. 3. heinäkuuta 1964 Pariisi) on yhdysvaltalainen näyttelijä ja Emmy-palkittu ääninäyttelijä, joka on tehnyt roolin Lisa Simpsonin äänenä amerikkalaisessa piirrossarjassa "Simpsonit".
Smith syntyi Pariisissa Ranskassa ja vietti lapsuutensa Washingtonissa Yhdysvalloissa. Hän on Joseph Yeardley ”Joe” Smithin (1931–2006) tytär.
"The Jane Pauley Show’ssa" Smith kertoi kamppailleensa bulimiaa vastaan 25 vuotta. Myös Lisa Simpson kärsi syömishäiriöstä "Simpsonien" 16. tuotantokauden jaksossa ”Vihollinen vuoteessani”. Smith ei yleensä esitä "Simpsoneissa" muita hahmoja kuin Lisaa, mutta hän teki osan Maggie-vauvan äänistä sarjan varhaisemmilla tuotantokausilla.
Island Lake (järvi)

Island Lake on järvi koillisessa Manitobassa Kanadassa lähellä Ontarion rajaa. Järven pinta-ala on noin 1 223 neliökilometriä, ja se on provinssin kuudenneksi suurin järvi. Järven tilavuus on 21,8 km³ ja sen suurin syvyys on 59 metriä. Järvi laskee vetensä pohjoiseen Gods Lake -järveen.
Järven ranta-alueilla asuu kaiken kaikkiaan noin 7 500 ihmistä, joista suurin osa on alueen alkuperäisasukkaita. Alueen suurin asutuskeskus on Garden Hill, jossa asuu 3 800 henkeä. Muita asutuskeskuksia ovat Island Lake sekä St. Theresa Point.
Hank Azaria

Hank Albert Azaria (s. 25. huhtikuuta 1964 Queens, New York) on Emmy-palkittu yhdysvaltalainen näyttelijä ja ääninäyttelijä.
Elämä.
Azaria syntyi Queensissa, New Yorkissa Albert ja Ruth (o.s. Altcheck) Azarian sefardijuutalaiseen perheeseen. Albertin ja Ruthin vanhemmat olivat kotoisin Thessalonikista, Kreikasta, jonne suku oli siirtynyt Espanjan karkotettua juutalaiset vuonna 1492. Azarian perheen kotikieli oli juutalaisespanja. 
Muutaman vuoden yhdessäelon jälkeen Azaria meni naimisiin näyttelijä Helen Huntin kanssa 18. heinäkuuta 1999. He molemmat olivat esiintyneet pitkään tv-sarjassa "Hulluna sinuun". Pari erosi 18. joulukuuta 2000.
Vuodesta 2007 lähtien Azaria on seurustellut näyttelijä Katie Wrightin kanssa. Heillä on yksi yhteinen lapsi (s. 2009).
Ura.
Simpsonit.
Azaria on kenties parhaiten tunnettu lukemattomista äänirooleistaan televisiosarjassa "Simpsonit". Hän on lainannut ääntään yli 160 hahmolle mukaan lukien Apu, Moe, poliisipäällikkö Wiggum, sarjakuvahemmo, Cletus Spuckler, tohtori Nick, professori Frink ja Snake.
Tammikuussa 2020 Azaria kertoi aikovansa luopua Apun roolista hahmoon kohdistuneen arvostelun johdosta.
Elokuvat.
Azaria on esiintynyt myös näytelmäelokuvissa, kuten "Night at the Museum 2", "Godzilla", "The Birdcage", "Mystery Men", "America's Sweethearts", "Smurffit" ja "Heat – ajojahti".
Televisio.
Azaria on näytellyt televisiossa psykiatri Craig "Huff" Huffstodtia sarjassa "Huff – terapian tarpeessa". Hän näytteli myös "Frendeissä" sivuhahmona. Simpsonien lisäksi hän on toiminut muun muassa Venomin äänenä 1990-luvun Hämähäkkimies-animaatiosarjassa . Azaria halusi näytellä Futuramassa jotakuta tohtori Zoidbergin sukulaista, ja vuonna 2001 hän esitti Zoidbergin setää, Harold Zoidia.
Rooleja Simpsoneissa.
Azaria ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:
Lisäksi Azaria on näytellyt sarjassa lukuisia yksittäisissä jaksoissa esiintyneitä hahmoja.
Juhannusjuusto

Juhannus- eli makiajuusto on keski- ja pohjoispohjalainen perinneruoka, jota kutsutaan myös "punaiseksi heraksi" ja "juustokeitoksi". Nimensä mukaisesti juhannusjuusto kuuluu nimenomaan juhannukseen ja laajemminkin kesäaikaan. Työlään valmistustavan vuoksi se on jäänyt alueelliseksi herkuksi.
Punainen herassa kelluva makea juusto nautitaan kylmänä, tyypillisesti jälkiruokana. Maun mukaan ruokaan voidaan lisätä sokeria. Juhannusjuuston aineksina käytetään yleensä täysmaitoa ja juustonjuoksutetta. Juhannusjuusto on työlästä valmistaa, joten sitä tarjotaan lähinnä erilaisissa kesäisissä juhlissa.
Harry Shearer

Harry Julius Shearer (s. 23. joulukuuta 1943 Los Angeles, Kalifornia) on yhdysvaltalainen näyttelijä.
Ura.
Hän aloitti uransa lapsinäyttelijänä 1950-luvun elokuvissa ja televisiosarjoissa. Shearer näytteli myös Eddie Haskellia televisiosarjan "Leave It to Beaver" pilottijaksossa. Shearer on luultavasti parhaiten tunnettu äänirooleistaan piirretyssä televisiosarjassa "Simpsonit". Hän ääninäyttelee muun muassa johtaja Burnsia, Waylon Smithersiä, Ned Flandersia, pastori Lovejoyta, Kent Brockmania, tohtori Hibbertiä, rehtori Skinneriä, Ottoa ja useita muitakin hahmoja. Shearer on itse käsikirjoittanut yhden "Simpsonien" jakson, vuonna 2016 esitetyn 28. tuotantokauden jakson ”Valeuutisankkuri”, jonka pääosassa oli hänen hahmonsa Kent Brockman. Hänet nähtiin elokuvassa "Godzilla", kuten myös Hank Azaria ja Nancy Cartwright, jotka ovat myös "Simpsonien" ääninäyttelijöitä.
Shearer on myös osaava muusikko ja lauluntekijä. Tällä saralla hän on kunnostautunut muun muassa esiintymällä kulttielokuvassa "Hei me rokataan!" ja sen pohjalta perustetussa parodisessa rockyhtyeessä Spinal Tapissa.
Yksityiselämä.
Shearerin vanhemmat olivat aškenasijuutalaisia siirtolaisia. Hän ollut naimisissa laulaja Judith Owenin kanssa vuodesta 1993 lähtien.
Rooleja Simpsoneissa.
Shearer ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:
Lisäksi Shearer on näytellyt sarjassa lukuisia yksittäisissä jaksoissa esiintyneitä hahmoja.
Wunderbaum

Wunderbaum tai Wunder-Baum () on kuusta muistuttavaan muotoon leikattu pahvinen ilmanraikastin, jota on saatavana monen värisenä ja tuoksuisena. Wunderbaumia markkinoidaan autoissa käytettäväksi ja se ripustetaan usein taustapeiliin.
Wunderbaumeja myydään myös nimillä Little Tree (Yhdysvalloissa), Magic Tree (Britanniassa) ja Arbre Magique (Ranskassa). Tuotteen kehitti saksalaissyntyinen kanadalainen liikemies Julius Sämann vuonna 1951, ja sen kaupallinen tuotanto alkoi Watertownin kaupungissa New Yorkin osavaltiossa Yhdysvalloissa vuonna 1952.
Karvanopat

Karvanopat ovat auton taustapeilin varteen kiinnitettävä koriste. Karvanopat ovat yleensä valkoisia mustin silmin, ja niiden sivun pituus on noin neljä senttimetriä. Myös paljon muita värejä ja kokoja sekä myös fluoresenttisia on saatavilla.
Karvanopat tulivat Yhdysvalloissa suosituiksi 1950-luvulla. Niiden suosio vaihteli 1970-luvulle asti, minkä jälkeen ne eivät ole nousseet enää uudestaan suureen suosioon. 
On olemassa myös hajusteina toimivia noppia, niitä on saatavina myös muovisina ilman karvaa.
Nokia Nseries

Nokia Nseries oli Nokian vuosina 2005–2011 valmistama matkapuhelinsarja. Aluksi Nokia markkinoi Nseries-laitteita "multimediatietokoneina". Yhteisiä piirteitä niille olivat monipuoliset tiedonsiirtoyhteydet, kamera sekä musiikki- ja videosoitin. Käyttöjärjestelmänä oli Symbian tai Maemo.
Laitteiden vähittäishinnat olivat väliltä 250–800 euroa. Nseries-sarjaan esiteltiin useita malleja; N70, N70 Music Edition, N71, N72, N73, N73 Music Edition, N79, N80, N80 Internet Edition, N81, N82, N85, N90, N91, N91 8GB, N93 ja N93 Golf Edition. Vuoden 2007 ensimmäisenä vuosineljänneksellä julkaistiin mallit N92, N95, sekä N93i, N76 ja N77 sekä N95 8gb. Vuoden 2008 syyskuussa tuli N96. Kesäkuussa 2009 ilmestyi N97 ja myöhemmin samana vuonna myyntiin saatiin mobiilitietokone N900 ja N97 mini. Nseries-perheeseen kuuluivat myös Nokian valmistamat kämmentietokoneet N800 ja N810. Näissä ei ole puhelinosaa lainkaan vaan ainoastaan bluetooth ja WLAN-yhteys.
Viimeisin N-sarjan puhelin oli kesäkuussa 2011 julkistettu Nokia N9, joka oli ainoa MeeGo-käyttöjärjestelmää käyttänyt Nokian puhelin.
Nokia on sittemmin lakkauttanut N-sarjan ja siinä käytetyn Symbian OS-käyttöjärjestelmän.
St. Theresa Point

St. Theresa Point on noin 2 200 asukkaan kylä Manitoban provinssissa Kanadassa. Kylä sijaitsee provinssin kuudenneksi suurimman järven, Island Lake -järven etelärannalla. Kylää ympäröivällä alueella, noin 40 kilometrin säteellä, asuu noin 5 400 ihmistä. Kylässä on noin 480 taloutta. 
Kylän lähellä sijaitsee myös St. Theresa Point Indian Reserve, jossa asuu noin 2 740 ihmistä.
Talvisin kylään johtaa talvitie. Muina vuodenaikoina kylään on ainoastaan lentoyhteys. St. Theresa Pointin lentokenttä sijaitsee kylän lähellä.
Gymnasion

Gymnasion (, ) oli antiikin Kreikassa alun perin koulu, jossa urheilukisojen osanottajat saivat koulutusta, sekä myös seurustelutila ja filosofien väittelypaikka. Paikka sai nimensä kreikan sanasta "gymnos", 'alaston', koska urheilijat harjoittelivat siellä alastomina.
Gymnasion muotoutui antiikin Kreikassa julkiseksi instituutioksi, kuten yksityiskouluiksi, joissa pojat saivat harjoitella urheilulajeja. Termillä "palaistra" (lat. "palaestra") viitataan usein gymnasionin osaan, joka oli varattu painiin ja nyrkkeilyyn. 
Etymologia.
Sana 'gymnasion' on kreikkaa ja tarkoittaa 'paikkaa jossa ollaan alasti'. Se juontaa kreikan sanasta "gymnos" (), 'alaston'. Alun perin paikka oli tarkoitettu sekä harjoitteluun että kylpemiseen. Useissa maissa kymnaasit saivat nimensä gymnasioneista. Vuonna 1598 termi alkoi tarkoittaa harjoittelupaikkaa, ja siitä lyhentyi vuonna 1871 englannin kielessä kuntosalia merkitsevä lyhenne "gym".
Alkuperä ja merkitys.
Urheilukilpailut, joihin gymnasion valmensi kilpailijoita, olivat osa antiikin kreikan sosiaalista ja hengellistä elämää varhaisista ajoista lähtien. Kilpailuja järjestettiin jumalten ja heerosten kunniaksi, usein säännöllisesti toistuvina tapahtumina mutta myös kuolleiden johtajien hautajaisissa. Ajan mittaan kreikkalaisten kiinnostus urheilua kohtaan kasvoi entisestään, ja muuttui lähes kiihkoksi. Rahapalkintojen puuttuessa kilpailujen voittaja saavutti suurta mainetta ja kunnioitusta maanmiestensä parissa. Näissä oloissa urheilijoiden harjoittamisesta tuli valtiollinen huolen aihe, ja yleisillä varoilla alettiin rakentaa erityisiä harjoittelulle tarkoitettuja paikkoja, joiden johtaminen annettiin pätevien virkamiesten käsiin. 
Gymnasionit ja palaistrat olivat Herakleen, Hermeen ja Ateenassa Theseuksen suojeluksessa.
Tunnettuja gymnasioneja.
Ateenassa oli klassisella kaudella kolme suurta julkista gymnasionia: Akademeia, Lykeion ja Kynosarges, joista tuli kuuluisia ennen kaikkea niiden kytköksistä filosofikoulukuntiin. Platonin perustama Akatemia toimi Akademeiassa ja sai siitä nimensä, Aristoteleen peripateettinen koulu toimi Lykeionissa, ja Kynosargeessa toimivat puolestaan kyynikot. Kreikkalaiset katsoivat voimistelun olevan oleellinen osa nuorten miesten koulutusta, "paideiaa". Hellenistisellä kaudella Ateenaan rakennettiin niin kutsuttu Ptolemaioksen gymnasion. Olympiassa sijaitsi Olympian gymnasion, jossa harjoiteltiin Olympian kisoja varten, Delfoissa puolestaan Delfoin gymnasion. Pergamonin gymnasion oli yksi antiikin maailman suurikokoisimpia.